โตโยต้า-แอปเปิลจุกน้ำท่วมไทย
โตโยต้าแอปเปิลจุกหนัก ขาดชิ้นส่วนการผลิต หลังโรงงานซัพพลายเออร์จมน้ำ
22 ต.ค. 2554

โตโยต้าแอปเปิลจุกหนัก ขาดชิ้นส่วนการผลิต หลังโรงงานซัพพลายเออร์จมน้ำ
บลูมเบิร์ก รายงานเมื่อวันที่ 21 ต.ค.ว่า บริษัท แอปเปิล อิงก์ บริษัทผู้ผลิตสินค้าเทคโนโลยีชื่อดัง และบริษัท โตโยต้า มอเตอร์ส กำลังเผชิญภาวะขาดชิ้นส่วนประกอบครั้งเลวร้ายที่สุดจากเหตุน้ำท่วมใหญ่ในประเทศ นับตั้งแต่เหตุแผ่นดินไหวและสึนามิที่ญี่ปุ่นในเดือน มี.ค.เป็นต้นมา
ช่วงสัปดาห์ที่ผ่านมา ทิม คุก ซีอีโอคนใหม่ของแอปเปิล ยอมรับว่า เหตุน้ำท่วมในไทยนั้นกำลังส่งผลกระทบต่อการผลิตฮาร์ดดิสก์ ซึ่งเป็นชิ้นส่วนประกอบในการผลิตคอมพิวเตอร์แมคอย่างหนัก ขณะที่โตโยต้านั้นกำลังขาดชิ้นส่วนประกอบการผลิตรถยนต์คัมรี่และพรีอุสอย่างรุนแรงเช่นกัน 
ทั้งนี้ ประเทศไทยนอกเหนือจะเป็นผู้ส่งออกข้าวและยางพารารายใหญ่ของโลกแล้ว ยังเป็นผู้ผลิตฮาร์ดดิสก์รายใหญ่ที่สุดของโลกอีกด้วย โดยทางด้านบริษัท เวสเทิร์น ดิจิตอล คอร์ป บริษัทผู้ผลิตฮาร์ดดิสก์รายใหญ่ที่สุดในโลก ซึ่งมีฐานการผลิตอยู่ในประเทศไทยนั้นเตือนว่า ในไตรมาสนี้คาดว่าบริษัทจะต้องพบกับภาวะขาดทุนอย่างหนัก ถ้าหากการผลิตยังไม่กลับสู่ภาวะปกติ
ไทยยังเป็นศูนย์กลางการผลิตยานยนต์และชิ้นส่วนใหญ่ที่สุดในเอเชียตะวันออกเฉียงใต้ ซึ่งเมื่อปีที่แล้วรถยนต์ส่วนใหญ่ที่ผลิตขึ้นในไทยจะถูกส่งออกไปยังตลาดออสเตรเลีย ยุโรป และเม็กซิโก
บลูมเบิร์ก รายงานว่า ทั้งโตโยต้า ฮอนด้า และนิสสัน กำลังสูญเสียการผลิตรวมกันราว 6,000 คันต่อวัน ในเดือนนี้หลังเกิดเหตุน้ำท่วมใหญ่ขึ้นในประเทศไทย ซึ่งการหยุดการผลิตที่เกิดขึ้นของ 3 ค่ายรถยนต์ยักษ์ใหญ่ดังกล่าวนั้น คิดเป็นมูลค่าความเสียหายมากถึง 500 ล้านเหรียญสหรัฐต่อเดือน
“เป็นเรื่องยากที่จะกล่าวว่า เมื่อไหร่การผลิตในประเทศไทยจะกลับเข้าสู่ภาวะปกติอีกครั้งหนึ่ง” โตชิยูกิ ชิกะ ประธานสมาพันธ์ผู้ผลิตยานยนต์แห่งญี่ปุ่นแถลงที่กรุงโตเกียว
ล่าสุด โตโยต้า มอเตอร์ส แถลงเมื่อวันที่ 21 ต.ค.ว่า ทางบริษัทจะยังคงปิดโรงงานการผลิตทั้ง 3 แห่ง คือ เกตเวย์ บ้านโพธิ์ และสำโรง ต่อไปจนถึงวันที่ 28 ต.ค.นี้ เนื่องจากขาดชิ้นส่วนการผลิตจากผลกระทบน้ำท่วมใหญ่ในประเทศไทย 
โตโยต้าได้หยุดการผลิตที่โรงงานประกอบชิ้นส่วนทั้ง 3 แห่ง มาตั้งแต่วันที่ 10 ต.ค.แล้ว หลังจากที่ซัพพลายเออร์หลายรายได้รับผลกระทบจากภาวะน้ำท่วม ทำให้บริษัทขาดชิ้นส่วนการผลิตและการส่งชิ้นส่วนต้องล่าช้าออกไป
“การตัดสินใจใดๆ ว่าจะเดินเครื่องผลิตอีกครั้งหลังจากวันที่ 31 ต.ค.นั้น จะต้องได้รับการตรวจสอบสถานการณ์อีกครั้งหนึ่ง” โตโยต้า ระบุ